El Ple Municipal aprova la creació d’un Observatori Municipal per als Drets de Persones amb Discapacitat i Cuidadors Informals
01 de març 2018

El Ple Municipal va aprovar en la sessió ordinària de febrer, celebrada el dimarts 27, la creació de l'Observatori Municipal per als Drets de les Persones amb Discapacitat i per als Cuidadors Informals. La moció, que va ser presentada pel portaveu de Ciudadanos, Raúl Castillo, va ser aprovada per unanimitat.

La proposta fa referència a la millora del llenguatge i dels termes emprats per a definir l'àmbit de la discapacitat, amb l'objectiu d'eliminar alguns termes que es consideren negatius i incloure altres més recomanats. Per açò, en primer lloc, la primera proposta aprovada destaca la necessitat de dur a terme les accions pertinents per a garantir l'aplicació del que es disposa per la normativa referida, quant a la supressió de la terminologia ‘minusvàlid’ i a la utilització del terme establit legalment ‘persones amb discapacitat’ en el llenguatge administratiu.

A més, i com a pas previ a la creació d'Observatori Municipal per als Drets de Persones amb Discapacitat i Cuidadors Informals, es procedirà a estudiar la situació actual, les manques i necessitats d'estos, i, amb el seu resultat, es desenvoluparà un pla de treball a este efecte. És important destacar que la moció també cerca donar suport als cuidadors d'estes persones dependents, en molts casos familiars, que han de compaginar la cura i el seu propi treball, per la qual cosa cada vegada es fa més necessari la implicació de professionals socio-sanitaris i la mobilització de xarxes de suport familiar i social.

En tercer lloc, a proposta de la regidora delegada de Servicis Socials, Mónica Caparrós, es va afegir a la moció instar el Govern central i la Generalitat Valenciana perquè valoren el canvi de terminologia, de manera que les ‘persones amb discapacitat’ passen a denominar-se ‘persones amb diversitat funcional’, tal com defensa el moviment ‘De vida independent’.

*   [](http://www.facebook.com/sharer.php?u=https://aytosagunto.es/va/actualitat/el-ple-municipal-aprova-la-creacio-d-un-observatori-municipal-per-als-drets-de-persones-amb-discapacitat-i-cuidadors-informals/ "Facebook")
*   [](http://twitter.com/share?url=https://aytosagunto.es/va/actualitat/el-ple-municipal-aprova-la-creacio-d-un-observatori-municipal-per-als-drets-de-persones-amb-discapacitat-i-cuidadors-informals/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-municipal-aprova-la-creacio-d-un-observatori-municipal-per-als-drets-de-persones-amb-discapacitat-i-cuidadors-informals/ "Linked In")
*   [](mailto:?body=https://aytosagunto.es/va/actualitat/el-ple-municipal-aprova-la-creacio-d-un-observatori-municipal-per-als-drets-de-persones-amb-discapacitat-i-cuidadors-informals/)